Die Pos | School | CVO-skool spog ook met nuwe skoolhoof
CVO-skool spog ook met nuwe skoolhoof
09 March 2018 l Ronél van Jaarsveld l Views: 349 l 12 days ago
Jandré Botha is die nuwe hoof van die Waterbergskool vir CVO in Modimolle.
Die Waterbergskool vir CVO in Modimolle is vuur en vlam vir die nuwe jaar met ’n nuwe skoolhoof aan die stuur.
Hoërskole Nylstroom en Warmbad het albei óók vroeg in die jaar nuwe skoolhoofde aangestel.
Jandré Botha (63), die CVO-skool se nuwe “hoofman”, het jarelange ervaring as waarnemende hoof by verskeie skole. Hy was voorheen by onder meer Hoërskool Alberton, Hoërskool Rooihuiskraal en Laerskool Doringkloof.
Hy was ook 10 jaar lank hoof by MTC Training, ’n privaatinstelling, wat onder meer bykomende opleiding aan onderwysers en skoolhoofde, asook forensiese opleiding vir die polisie, gebied het.
“Ek is bly om ná baie jare in die stad weer op die platteland te wees. Ek het op die platteland, in Brandfort en Bloemfontein grootgeword,” het hy gesê. Hy was in Grey College in Bloemfontein en Hoërskool D.F. Malan in Bellville op skool en het daarna onderwys aan die Noordwes-Universiteit en Universiteit van Pretoria gestudeer.
“Ek het wonderlike herinneringe uit my onderwysjare en hoop om nog nuwes by te voeg,” het hy gesê.
Sy vrou, Elize, werk nog by Laerskool Doringkloof in Centurion en sal later by haar man aansluit. Die egpaar het drie seuns Jandré (37), Liaan (30) en Ruan (22) wat in die stad woon.
Botha het gesê hy is lief vir kultuur en sport. Hy is lief daarvoor om muurbal te speel en kan selfs ’n paar snare op die kitaar tokkel. In sy studentedae was hy deel van die Alabama-studentegeselskap en ’n groep musikante wat ’n plaat gemaak het.
Sy visie vir die skool is om die Afrikaanse, Christelike kultuur uit te bou.